กสิกรผลัดใบ‘พัชร’ขึ้นแบงก์
&#8216;อำพล&#8217;นั่งประธานเอ็มดีบลจ.ค่ายใบโพธิ์ดึง&#8216;ธนวัฒน์&#8217;ดูลงทุน
20 ธ.ค. 2554

‘อำพล’นั่งประธานเอ็มดีบลจ.ค่ายใบโพธิ์ดึง‘ธนวัฒน์’ดูลงทุน
แวดวงกองทุนโยกย้ายส่งท้ายปี “พัชร” ทิ้งเก้าอี้ บลจ.กสิกรไทย ขยับสู่ธุรกิจเอสเอ็มอีแบงก์แม่ บลจ.ไทยพาณิชย์ดึง “ธนวัฒน์” บล.ภัทร ดูด้านการลงทุน
แหล่งข่าวจากแวดวงธุรกิจกองทุนรวม เปิดเผยว่า ขณะนี้นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย ได้รับการแต่งตั้งให้ขึ้นไปรับตำแหน่งรองกรรมการผู้จัดการ ธนาคารกสิกรไทย ดูแลสายงานธุรกิจลูกค้าผู้ประกอบการ แทนนายปกรณ์ พรรธนะแพทย์ รองกรรมการผู้จัดการ ธนาคารกสิกรไทย มีผลตั้งแต่วันที่ 1 ม.ค. 2555 
ขณะที่นายอำพล โพธิ์โลหะกุล รองกรรมการผู้จัดการ ดูแลสายงานธุรกิจลูกค้าบุคคลและเครือข่ายบริการ ธนาคารกสิกรไทย ได้รับแต่งตั้งให้ดำรงตำแหน่งประธานเจ้าหน้าที่บริหารและกรรมการผู้จัดการ บลจ.กสิกรไทย แทนนายพัชร
นายพัชร กล่าวว่า ปีหน้าจะเป็นปีหัวเลี้ยวหัวต่อของการเปลี่ยนแปลงระบบการทำงานของ บลจ.กสิกรไทย ที่ได้พัฒนามา 23 ปีจะเรียบร้อยในปีหน้า เช่น ระบบนายทะเบียนหลักทรัพย์ และระบบการทำงานของผู้จัดการกองทุน ทำให้ระบบการให้บริการดีขึ้น 
“มั่นใจว่าจากประสบการณ์การทำงานของคุณอำพล จะตอบโจทย์ในการดำเนินธุรกิจได้ดี” นายพัชร กล่าว
ทั้งนี้ นายพัชร ทำงานที่ บลจ.กสิกรไทย รวม 2 ปี 7 เดือน เริ่มจากตำแหน่งรองกรรมการผู้จัดการ และได้รับแต่งตั้งเป็นกรรมการผู้จัดการ เมื่อวันที่ 1 ม.ค. 2553 โดยสามารถเพิ่มสินทรัพย์ภายใต้การบริหาร (เอยูเอ็ม) จาก 3 แสนล้านบาท ขึ้นมาเป็น 7 แสนล้านบาท มากที่สุดในอุตสาหกรรมและทำให้ บลจ.กสิกรไทย แซงหน้า บลจ.ไทยพาณิชย์ ขึ้นมาเป็นอันดับ 1 
ด้าน บลจ.ไทยพาณิชย์ ก็ได้สรรหาบุคคลที่มาดูแลด้านพอร์ตกองทุนหุ้นแทน น.ส.โศภนา เจนบวร รองกรรมการผู้จัดการที่ลาออกไปก่อนหน้านี้ โดยนายธนวัฒน์ พานิชเกษม กรรมการผู้จัดการ หัวหน้าสายงานค้าหลักทรัพย์และสัญญาซื้อขายล่วงหน้า บริษัทหลักทรัพย์ภัทร จะเข้ามารับตำแหน่งรองกรรมการผู้จัดการและเริ่มงานในวันที่ 4 ม.ค. 2555
นอกจากนี้ น.ส.ทิวารัตน์ เตชะมีเกียรติชัย กรรมการรองกรรมการผู้จัดการ สายงานการลงทุน บลจ.วรรณ ได้ลาออกและมีผลสิ้นปีนี้ เพื่อไปดูแลกิจการครอบครัว